ཉིན་ཐོ་ཞེས་པ་ནི་རང་གི་ཉིན་རེའི་འཚོ་བའི་ཁྲོད་མཐོང་ཐོས་མྱོང་གསུམ་གང་བྱུང་བ་དག་ཟིན་ཐོར་བཀོད་པ་ལ་ཟེར་ཞིང་།དེ་ལྟ་བུའི་ཉིན་ཐོ་འབྲི་བ་ལ་བརྗོད་བྱའི་དོན་དང་རྗོད་བྱེད་ཀྱི་རྣམ་པ་གང་གི་ཐད་ལ་གུ་དོག་པའི་སྒྲིག་འཛུགས་ལྟ་བུའི་འཆིང་རྒྱ་གང་ཡང་མེད་པར་རང་གིས་གང་བརྗོད་འདོད་པ་དེའི་རྗེས་སུ་འབྲངས་ནས་གང་དགར་བྲིས་ཆོག་ལ།བྲི་བྱའི་ཡིག་འབྲུའི་མང་ཉུང་དང་།རྗོད་བྱེད་ཚིག་གི་རྩོམ་ལུས་ལའང་ཚད་བཀག་ཅི་ཡང་མེད་པར།ཚིགས་བཅད་དང་ཚིག་ལྷུགབཅད་ལྷུག་སྤེལ་མ་གང་སྤྱད་ཀྱང་ཆོགདེ་ལྟ་ནའང་།ཐོག་མཐའ་བར་གསུམ་དུ་ཉིན་ཐོ་འབྲི་བ་ལ་བརྗོད་དོན་གྱི་སྙིང་བོ་ཡོད་པ་ཞིག་བྲི་རྒྱུ་གལ་ཆེ་བར་སྙམ།མིག་སྔར་སློབ་མ་ཁག་ཅིག་གི་ཉིན་ཐོ་འབྲི་སྟངས་ལས་མཐོང་བ་ལྟར་ན།ཉིན་ལྟར་རང་ཉིད་ཀྱིས་དངོས་སུ་བརྒྱུད་དང་མྱོང་གིན་པའི་སྣང་ཚོར་མང་བོ་ཞིག་རྒྱ་ཡན་དུ་བཏང་སྟེ།རང་ཉིད་ཞོགས་པ་ཆུ་ཚོད་ག་ཚོད་ཐོག་ཡར་ལངས་མིན་དང་།ཉིན་དེར་སོ་དང་གདོང་པ་བཀྲུས་མིན།ཉིན་གུང་གཉིད་ཁུག་མིན་དང་།ཟ་མ་ཟོས་མིན།གཟུགས་པོ་བཀྲུས་མིན་ལྟ་བུ་དོན་སྙིང་ཆུང་བའི་བརྗོད་བྱའི་ར་བ་དེ་ཙམ་ལས་བརྒལ་ཐུབ་མེད་པར་གདའ།དེ་ལྟར་ད་དུང་མུ་མཐུད་དུ་ཕྱིན་ན་རང་ཉིད་ངལ་བའི་རྒྱུ་ཙམ་ལས་གཞི་རྩའི་རང་གི་རྩོམ་འབྲིའི་ནུས་རྩལ་དང་།ལྟ་ཞིབ་ཀྱི་བསམ་བློར་ནམ་ཡང་ཡར་ཐོན་འབྱུང་ཁག་པོར་མཆིས་པས།ཉིན་ཐོ་འབྲི་བ་ལ་གཙོ་ཆེར་རང་གི་ཉིན་རེའི་དགའ་སྐྱོ་ཆགས་སྡང་ངམ་དངོས་བྱུང་གི་ཚོར་བའི་སྣང་བརྙན་དག་ཉིན་ཐོར་དགོད་རྒྱུ་གལ་ཆེ་སྟེ།དཔེར་ན།ཁྱོད་ཀྱིས་ཉིན་དེར་དཔེ་དེབ་གང་ཞིག་བཀླགས་པ་དང་།དཔེ་དེབ་དེའི་བརྗོད་དོན་གང་ཡིན།དཔེ་དེབ་དེ་བཀླགས་རྗེས་ཁྱོད་ལ་བློ་སྐྱེད་དམ་ཡང་ན་ཡིད་འགྱུར་གྱི་ཚོར་བ་གང་སྐྱེད་པ་དག་ལྟ་ཞིབ་ཡོད་པའི་སྒོ་ནས་བྲིས་ཚེ་ཁྱོད་ཀྱི་ཉིན་ཐོ་དེར་བརྗོད་དོན་ཞན་པའི་རྣམ་པ་དེ་མེད་ལ།སྨྱུ་གུ་ཤོག་ངོར་བཙུགས་ཏེ་སོར་མོ་འགུལ་བའི་ངལ་བ་དེའང་ཆུད་ཟོས་སུ་གཏན་ནས་མི་འགྲོ།དེ་ལྟར་འབྲི་བ་ལ་གོམ་པ་རིམ་སྤོ་ལྟ་བུས་སྦྱོང་བརྡར་དང་རྒྱུན་འཁྱོངས་ལྷོད་མེད་བྱས་ན་ད་གཟོད་ཁྱོད་ཀྱིས་གསོན་ཉམས་ལྡན་པའི་རྩོམ་ཡིག་ཅིག་འབྲི་ཐུབ་པའི་གདེང་སྤོབས་བཅང་ཆོག་ལ།གཞན་གྱིས་བྲིས་པའི་རྩོམ་ཡིག་ལ་སྐྱོན་ཡོན་དབྱེ་ཞིབ་བྱ་བའི་བསམ་བློ་ཞིག་ཀྱང་ངང་ངམ་ཤུགས་ཀྱིས་སྐྱེ་ཐུབ་ངེས་ཡིན།ད་དུང་ནན་གྱིས་ཞུ་འདོད་པ་ཞིག་ནི་ཉིན་ཐོ་འབྲི་བ་ལ་འགོ་བརྩམས་པ་ཙམ་གྱིས་མི་ཆོག་པར་རྒྱུན་འཁྱོངས་བྱེད་ཐུབ་པ་ཞིག་དགོས་ལ།དེ་ཡང་ཕྱི་བཤོལ་གྱི་ལེ་ལོ་དང་སྒྱིད་ལུག་གི་གཡེང་བར་ནམ་ཡང་ཁ་གཏད་བཅག་སྟེ་ཉིན་ཐོ་འབྲི་བ་ནི་ཉིན་གཅིག་གི་འཚོ་བའི་ཁྲོད་ཅིས་ཀྱང་བསྒྲུབ་དགོས་པའི་བྱ་བཞག་ཆེས་གལ་ཆེན་ཞིག་ཏུ་འཛིན་དགོས་པ་དེའོ།།